*Főegyházmegyei Kateketikai Konzultációs Iroda*

*3300 Eger, Széchenyi utca 5.*

*Tel.: 515-270; 30/477-11-39*

**Segédlet a tanmenet készítéséhez**

katekéták számára

*Elméleti megalapozás*

A tanmenet a tanárnak a tanterv alapján készített egyéni munkaterve, amely valamely osztályban a vonatkozó tantárgy anyagának felosztását tartalmazza, és a tanítási egységek óráról-órára való sorrendjét adja meg.

Újabban, a tanmenettel szemben támasztott formai kötöttségek már nem előírásszerűek. Emiatt gyakran találkozunk azzal, hogy ugyanannak a tantárgynak a tanmenetét évfolyamonként más-más tanár készíti el. Ennek az a hátránya, hogy nehéz egy másik kolléga által elkészített tanmenet beosztásával azonosulni, és azt felhasználva tanítani.

Oktatásmódszertani szempontból elsősorban a szaktanár által készített tervek a következők:

* A tanmenet,
* a tematikus terv,
* az óravázlat.

A jelenlegi iskolai gyakorlatban a tanárok leggyakrabban csak tanmenetet és óravázlatot készítenek

A tanmenet elkészítésekor figyelembe kell venni:

* a tantervet,
* a liturgikus év lefolyását,
* az egyházi ünnepeket,
* az esetlegesen kiadott irányító tanmenet és
* a tanári segédkönyv ajánlásait,
* az osztály/csoport tudásszintjét és
* az esetleges csoportbontási/összevonási lehetőségeket.

A tanmenet készítésekor különös gondot kell fordítani az ismétlésre, gyakorlásra szánt órák elhelyezkedésére, arányára. A pedagógiai gyakorlatban a tanítási hetek és a heti óraszám segítségével kiszámított évi órakeret közel kétharmadát szokás az új anyag tárgyalására és egyharmadát az ismétlésre, rendszerezésre, gyakorlásra felhasználni.

A tanmenet alapja akár több éven keresztül is felhasználható, sőt mód van arra is, hogy más pedagógus által készített tanmenet alapján oktassunk, ha az megfelel az általunk oktatott osztály/csoport sajátosságainak és ehhez, az abban illetékesek, hozzájárulnak.

A tanmenettől való kisebb, egy-két hetes eltérés, megfelelő jelölés mellett, természetes lehet, az oktatómunka tervezése és végrehajtása közötti feszültség csökkentése érdekében.

A tanmenet készítéséhez rendelkezésre álló formanyomtatvány (ld.: Melléklet) alkalmazása nem kötelező, de az önálló munkához segítséget adhat.

A tanmenet borítóján célszerű feltüntetni

* az iskolát, ahol a hitoktatás folyik,
* az évfolyamot /osztályt,
* a tantárgy megnevezését,
* az alkalmazott hittankönyvet,
* a tanévet, amelyre íródott a tanmenet,
* a heti óraszámot,
* a hitoktató nevét és
* a megírás dátumát.

A tanmenet első lapján mindenképp fel kell tüntetni:

* az éves oktatási célt/célokat,
* az éves nevelési célt/célokat.

Ez nem más, mintaz éves munka előrevetített eredményeinek megfogalmazása. Az eredményes munka érdekében rendkívül fontos, hogy ezek, az oktatott gyerekcsoport életkori és előzetes tudásbeli sajátosságaihoz mérten, reálisan legyenek meghatározva.

Ezek után, táblázatszerűen, balról-jobbra haladva fel kell tüntetni:

* az óra sorszámát,
* a tervezett dátumot,
* az egyházi év legközelebb eső ünnepét (ha van ilyen), a hozzátartozó szentírási hellyel, és/vagy a vasárnapi szentírási szakaszokat,
* a téma címét,
* a témához tartozó oktatási célt,
* a témához tartozó nevelési célt,
* az órán használható eszközök megnevezését és
* a megjegyzések rovatát. (Itt föl lehet tüntetni a tananyag-koncentrációs lehetőségeket, és az óra megtartásával kapcsolatos tapasztalatokat)

A tanmenet bal oldalát a tanév megkezdése előtt végig el kell készíteni. A megjegyzések rovatot folyamatosan célszerű vezetni, annak érdekében, hogy a dokumentum valóban hasznos segítséget tudjon jelenteni a későbbi munkában, esetleg a következő tanévi tervezésnél is.

*A tanmenetkészítés javasolt menete*

Tekintve, hogy a tanmenet egy adott osztály/csoport éves munkájának megtervezése, elkerülhetetlen, hogy illeszkedjék a csoportban lévő gyermekek életkori, képességbeli és szociokulturális sajátosságaihoz. Ez alapvető fontosságú lesz az éves- és az egyes órákhoz kapcsolódó, megfelelő oktatási és nevelési célok kijelöléséhez.

A tanítani kívánt hittankönyv alapos és átfogó ismerete a tananyag és a lelki szempontok csoportosítása, adott gyermekcsoporthoz szabása miatt elengedhetetlen.

Ezen két szempont alapos átgondolása és összehangolása nélkül a tanmenet megírása olyan nehéz, értelmetlen és fölösleges munkának tűnhet, amely csak adminisztratív szempontból fontos kötelező állami előírás, azonban a lényegi munkát valójában nem könnyíti.

A tanmenet készítése előtt mindenképp tudnunk kell, hogy milyen heti gyakorisággal találkozunk az adott csoporttal, és mely napon/napokon lesznek az óráink. Ez alapjaiban határozza meg a tervezendő munka ritmusát, és adja meg azokat a kereteket, amelyek között a „tananyaggal” gazdálkodnunk kell.

Az eredményes tervezéshez szükség lesz egy naptárra, amelynek segítségével a tervezett órákat konkrét dátumhoz tudjuk kötni.

Jó, ha a rendelkezésünkre áll az iskola éves programterve (a munkaterv része). Ennek segítségével azt láthatjuk meg, hogy az egyes állami ünnep- és munkaszüneti napokon kívül lesz-e egyéb olyan iskolai program, amelynek időpontja egybe esik a hittanóráéval, emiatt eleve lehetetlen oda órát tervezni.

A tanmenet liturgikus évvel, és egyházi ünnepekkel való összehangolásához segítséget nyújthat számunkra a Direktórium.

Ha mindezek rendelkezésünkre állnak, nekikezdhetünk a tényleges tervező munkának, melynek javasolt lépései a következők:

* A munkára való ráhangolódásként írjuk meg a Tanmenet fedőlapját. Mindenképp jelöljük rajta az évfolyamot, amelyre készítjük, a heti óraszámot valamint a tanított hittankönyv címét.
* A naptárban hétről-hétre haladva húzzuk ki azokat a napokat, amelyeken bármilyen okból nem lesz lehetőségünk órát tartani. (állami ünnep, iskolai program, stb.)
* Az így, tisztán megmaradt napok dátumát írjuk be a Tanmenet „Óra időpontja” rovatába. Ezzel párhuzamosan kitöltjük az „Óra sorszáma” oszlopot is.
* Lapozzuk fel a Direktóriumot és a Tanmenetünkben már megjelölt időpontokhoz rendeljük hozzá a közelálló egyházi ünnepet/vasárnapot és a hozzátartozó szentírási helyeket! Így kitöltődik az „Egyházi ünnep, vasárnapi evangélium” oszlopunk is.
* Az „Óra anyaga” rovatban tüntessük föl azokat az ünnep előtti órákat, amelyeket egy az egyben az ünnep előkészítésének szentelünk, vagy a tanév szervezéséhez kapcsolódóan a kezdésnek vagy lezárásnak szánunk!
* A hittankönyv leckekijelölése fogódzót nyújthat nekünk abban, hogy az adott évben mi az a tananyag, amiből a konkrét csoportunk adottságaihoz mérten gazdálkodnunk kell. A tartalomjegyzék többszöri és tüzetes átvizsgálása, az egyes leckék szükség esetén való fellapozása ugyan valóban időigényes és látszólag fölösleges, azonban a reális éves oktatási és nevelés célok megjelöléséhez elengedhetetlen.

Ezen tevékenység közben, folyamatosan szem előtt tartva annak a gyerekcsoportnak a sajátosságait, akikkel dolgozunk a tanév folyamán, már eleve kirajzolódhatnak hangsúlyosabb és kevésbé hangsúlyos témák, amelyek meghatározzák az egész tanév oktatási profilját és nevelési irányvonalát.

Fontos megjegyezni, hogy leggyakrabban a „kevesebb több”- elve alapján érdemes dolgoznunk, hiszen ez mindenkor magában rejti a hitoktató által lényegesnek tartott elemek feltüntetését, ugyanakkor indirekt módon lehetőséget biztosít arra is, hogy a gyerekek folyamatosan formálódó érdeklődési területeinek megfelelően alakuljon a tanév közbeni munka. Így tananyagszervezés tekintetében látszólag vesztünk annak gazdagságából, de nevelési szempontból olyan elemeket tudunk becsempészni a hittanórákba, amelyek személyiség- és világnézet-formáló hatása elengedhetetlen a katekézisben.

Mindezeket figyelembe véve határozzuk meg az éves oktatási és nevelési célokat és tüntessük föl a Tanmenet elején!

* Számoljuk meg a rendelkezésünkre álló óraszámot, amelybe a tananyagot rendeznünk kell!

Ismét kiemelendő, hogy a tervezésnél különös gondot kell fordítani az ismétlésre, összefoglalásra, számonkérésre szánt órák elhelyezkedésére, arányára. A pedagógiai gyakorlatban az évi órakeret közel kétharmadát szokás az új anyag tárgyalására és egyharmadát az ismétlésre, rendszerezésre, számonkérésre felhasználni.

Ezen ajánlott elv alapján számítsuk ki, hogy kb. hány olyan óránk marad, amelyet új anyagrész átvételére fordíthatunk!

Ennek tudatában, a már meghatározott éves oktatási és nevelési célt szem előtt tartva, kezdjük el a hittankönyv egyes leckéit szortírozni, rendezni, hangsúlyosság és kevésbé hangsúlyosság szempontjából!

A rendezésnél fontos szem előtt tartanunk, hogy katekétaként rendelkezünk azzal a szabadsággal, hogy a tankönyvben szereplő leckéket szükség esetén összevonjuk, tömörítsük, átcsoportosítsuk, esetleg kihagyjuk, amennyiben az nem csorbítja az év elején kitűzött céljainkat és nem kerül logikai ellentmondásba a liturgikus év aktuális szakaszával vagy bármilyen didaktikai elvvel.

* Ha nagyjából kialakítottuk a tárgyalandó leckék számát, kezdjük meg a Tanmenet további részeinek kitöltését!

A kitöltésnél javasolt vízszintesen haladni, és az óra anyagának megjelölése után közvetlenül megadni a hozzá tartozó oktatási és nevelési célokat.

Az oktatási cél jelenti azt a hitbeli tudásban jelentkező többletet, amelyet az óra végére a gyerekek számára meg kívánunk tanítani.

A nevelési cél nem más, mint az a lelki többlet, amivel a ránk bízottak hitét, személyiségét, világlátását kívánjuk gyarapítani a „tananyag” elsajátíttatása közben.

Ha ilyen módon dolgozunk a Tanmenetünkön, megkönnyíthetjük a munkánkat, hiszen az egyes leckékhez rendelt oktatási és nevelési célok egyszer s mind utat is mutatnak a következő óra irányában, vagyis segítenek minket abban, hogy a tankönyvi anyagban tovább szortírozzunk, csoportosítsunk. Ráadásul a feldolgozás sorrendjében elkerülhetjük az esetlegesen bekövetkező logikai bukfenceket, hiszen óráink egymásra épülnek, és a tananyag átadásának olyan íve lesz, amely egységben képes tartani az egész éves tanítás-tanulás folyamatot.

* Az egyes órákhoz tartozó eszközök megjelölése majd a közvetlen órai tervezésben segít minket és természetesen a teljesség igénye nélkül értendő. Óhatatlan azonban, hogy az éves tervezés alkalmával, az egyes leckéknél ne villanjon be egy-egy jó ötlet a megvalósításhoz. Ezeket célszerű az Eszközök rovatban megjelölni.
* Tanmenetünk megjegyzés rovata egyszerre alkalmas a tananyag-koncentrációs lehetőségek, és az óra megtartásával kapcsolatos tapasztalatok, alkalmazott módszerek, tanulói munkaformák stb. megjelölésére. Mint ilyen, a tanév folyamán folyamatosan változhat, hiszen, amíg az egyes tananyag-koncentrációs lehetőségek akár már év elején megtervezhetők, addig a megvalósítás fázisában nyert tapasztalatok rögzítése csak év közben lehetséges. A jó ötletek pedig mindig munka közben jönnek, éppen ezért, és a következő évi tervezés megkönnyítése céljából célszerű menet közben is időt szánni ennek a rovatnak a folyamatos, címszavas kitöltésére.

Bár a Tanmenet megírása valóban időigényes és egyáltalán nem kis munka, mégis az éves munkaszervezés szempontjából rendkívül hasznos segédlet tud lenni a katekéta számára. Éppen ezért célszerű nem csupán, az állami előírás miatt kötelező, bosszantó adminisztratív teherként tekinteni rá, hanem egy olyan lehetőségként, amely a vitathatatlan tehertétel mellett, a ránk bízottak hit-, és tudásbeli tartalmak tudatos és módszeres gyarapítása mellett a katekéta számára is lehetőséget biztosít arra, hogy újabb és újabb megvilágításba helyezve, saját tudásában, hitében és pedagógiai módszerességében gyarapodjon, de legalább is megerősítődjön.

Az itt leírtak ajánlások, melyek mindössze egyfajta gondolatébresztést, s talán némi konkrét segítséget kívánnak nyújtani az elinduláshoz. A további lépésekhez szükséges segítségért pedig bátran fordulhat bárki az Hitoktatási Irodához.

Örömteli tervezést és jó munkát kívánunk! ☺

Eger, 2016.

***Melléklet***